Document ID: 32014R0167

KOMISIJOS REGLAMENTAS (ES) Nr. 167/2014
2014 m. vasario 21 d.
kuriuo iš dalies keičiamas Europos Parlamento ir Tarybos reglamento (EB) Nr. 689/2008 dėl pavojingų cheminių medžiagų eksporto ir importo I priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos reglamentą (EB) Nr. 689/2008 dėl pavojingų cheminių medžiagų eksporto ir importo (1), ypač į jo 22 straipsnio 4 dalį,
kadangi:
(1)
Reglamentu (EB) Nr. 689/2008 įgyvendinama 1998 m. rugsėjo 11 d. pasirašyta ir Tarybos sprendimu 2003/106/EB (2) Bendrijos vardu patvirtinta Roterdamo konvencija dėl sutikimo, apie kurį pranešama iš anksto, procedūros (toliau - IPS tvarka), taikomos tam tikroms pavojingoms cheminėms medžiagoms ir pesticidams tarptautinėje prekyboje;
(2)
tikslinga, kad būtų atsižvelgiama į reguliavimo priemones, taikomas tam tikroms cheminėms medžiagoms pagal Europos Parlamento ir Tarybos reglamentą (EB) Nr. 1107/2009 (3), Europos Parlamento ir Tarybos reglamentą (ES) Nr. 528/2012 (4) ir Europos Parlamento ir Tarybos reglamentą (EB) Nr. 1907/2006 (5);
(3)
2013 m. balandžio 28 d.-gegužės 10 d. vykusioje šeštojoje Roterdamo konvencijos šalių konferencijoje nuspręsta į konvencijos III priedą įtraukti metilazinfosą, perfluoroktano sulfonrūgštį, perfluoroktano sulfonatus, perfluoroktano sulfonamidus ir perfluoroktano sulfonilus, kad šioms cheminėms medžiagoms pagal konvenciją būtų pradėta taikyti IPS tvarka. Todėl šios cheminės medžiagos turėtų būti išbrauktos iš Reglamento (EB) Nr. 689/2008 I priedo 2 dalies cheminių medžiagų sąrašo ir įtrauktos į šio priedo 3 dalies cheminių medžiagų sąrašą;
(4)
Roterdamo konvencijos šalių konferencijoje taip pat nuspręsta į konvencijos III priedą įtraukti komercinį pentabromdifenilo eterį, įskaitant tetra- ir pentabromdifenilo eterį, ir komercinį oktabromdifenilo eterį, įskaitant heksa- ir heptabromdifenilo eterį, kad šioms cheminėms medžiagoms pagal konvenciją būtų pradėta taikyti IPS tvarka. Kadangi tetrabromdifenilo eteris, pentabromdifenilo eteris, heksabromdifenilo eteris ir heptabromdifenilo eteris jau įtraukti į Reglamento (EB) Nr. 689/2008 V priedą ir todėl juos draudžiama eksportuoti, šios cheminės medžiagos neįtrauktos Reglamento (EB) Nr. 689/2008 I priedo 3 dalies cheminių medžiagų sąrašą;
(5)
veikliosios medžiagos didecildimetilamonio chlorido patvirtinimas panaikintas pagal Reglamentą (EB) Nr. 1107/2009, kad didecildimetilamonio chloridą būtų uždrausta naudoti kaip augalų apsaugos produktų grupės pesticidą, todėl ji turėtų būti įrašyta į Reglamento (EB) Nr. 689/2008 I priedo 1 dalies cheminių medžiagų sąrašą;
(6)
chlorato įrašas Reglamento (EB) Nr. 689/2008 I priedo 1 ir 2 dalyse turėtų būti iš dalies pakeistas, siekiant aiškiau apibrėžti, kurioms medžiagoms taikomas šis įrašas;
(7)
todėl Reglamentas (EB) Nr. 689/2008 turėtų būti atitinkamai iš dalies pakeistas;
(8)
siekiant pramonės įmonėms suteikti pakankamai laiko imtis priemonių, reikalingų, kad būtų užtikrintas šio reglamento laikymasis, o valstybėms narėms imtis jam įgyvendinti reikalingų priemonių, šio reglamento taikymą reikėtų atidėti;
(9)
šiame reglamente numatytos priemonės atitinka Reglamento (EB) Nr. 1907/2006 133 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 689/2008 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 21 d.

Labels: 3
20
1
6